b'\n_START_ARTICLE_\nArme Walther\n_START_SECTION_\nIstorie\n_START_PARAGRAPH_\nCarl Walther s-a n\xc4\x83scut \xc3\xaen 1858 \xc3\xaentr-o familie cu leg\xc4\x83turi \xc3\xaen manufacturile de armament, mama sa fiind nepoata unui cunoscut fabricant de arme din Asbach-Schmalkalden, Gustav Wilhelm Pistor. Tat\xc4\x83l s\xc4\x83u, Theodor Walther, era proprietarul unei fier\xc4\x83rii modeste. La v\xc3\xa2rsta de 28 de ani cu instrumente insuficiente, dar cu optimism \xc8\x99i mult\xc4\x83 munc\xc4\x83, Carl ajutat doar de un ucenic, pune bazele companiei Walther \xc8\x99i va produce p\xc3\xa2n\xc4\x83 \xc3\xaen 1908 numai arme de v\xc3\xa2n\xc4\x83toare \xc8\x99i pentru tir._NEWLINE_Carl a avut 5 fii, dintre care 3 \xc3\xael vor urma \xc3\xaen cariera de fabrican\xc8\x9bi de arme, iar cu ajutorul lor vor construi prima fabric\xc4\x83 la Zella-Mehlis \xc3\xaen 1903. Fiul cel mare, Fritz Walther, va fi cel mai implicat, el reu\xc8\x99ind s\xc4\x83-l conving\xc4\x83 pe tat\xc4\x83l s\xc4\x83u c\xc4\x83 viitorul este al armelor automate, astfel c\xc4\x83 \xc3\xaen 1908 vor prezenta cu m\xc3\xa2ndrie primul lor pistol cu \xc3\xaenc\xc4\x83rcare automat\xc4\x83 \xe2\x80\x9eWalther Model 1\xe2\x80\x9d cu calibrul de 6.35 mm aceasta fiind pistolul purtat practic de majoritatea solda\xc8\x9bilor germani \xc3\xaen Primul R\xc4\x83zboi Mondial. Seria se va \xc3\xaencheia \xc3\xaen 1920 cu \xe2\x80\x9eModel 9\xe2\x80\x9d._NEWLINE_Dup\xc4\x83 moartea lui Carl Walther \xc3\xaen 1915, fiii s\xc4\x83i i-au continuat munca, Fritz Walther, \xc3\xaen special, a p\xc4\x83strat pasiunea tat\xc4\x83lui s\xc4\x83u pentru armele cu \xc3\xaenc\xc4\x83rcare automat\xc4\x83. \xc3\x8en 1929, el a reu\xc8\x99it producerea primului pistol cu ac\xc8\x9biune dubl\xc4\x83 - modelul \xe2\x80\x9eWalther PP\xe2\x80\x9d conceput special pentru poli\xc8\x9bie (Polizeipistole) - \xc8\x99i la scurt timp dup\xc4\x83 aceea, modelul compact PPK (Polizeipistole, Kurz); ambele modele sunt \xc3\xaenc\xc4\x83 produse \xc8\x99i folosite, \xc3\xaen special de autorit\xc4\x83\xc8\x9bile publice, dar \xc8\x99i de civili. \xc3\x8en 1938, c\xc3\xa2nd armata german\xc4\x83 a dorit un pistol mai puternic cu cartu\xc8\x99 de 9 mm, Walther a conceput modelul P38. P38 are un design clasic, imitat \xc8\x99i de alte companii, de remarcat fiind \xc8\x99i faptul c\xc4\x83 modelul este folosit \xc8\x99i \xc3\xaen zilele noastre._NEWLINE_Din 1942 p\xc3\xa2n\xc4\x83 \xc3\xaen 1945, compania Walther s-a folosit de munc\xc4\x83 for\xc8\x9bat\xc4\x83 a de\xc8\x9binu\xc8\x9bilor din lag\xc4\x83rul de concentrare Neuengamme. _NEWLINE_Fabrica Walther din Zella-Mehlis a fost distrus\xc4\x83 \xc3\xaen Al Doilea R\xc4\x83zboi Mondial odat\xc4\x83 cu ocuparea Germaniei de Est de c\xc4\x83tre Armata Ro\xc8\x99ie. Fritz Walther a reu\xc8\x99it s\xc4\x83 salveze o m\xc3\xa2n\xc4\x83 de documente cu proiecte \xc8\x99i s\xc4\x83 le aduc\xc4\x83 \xc3\xaen Germania de Vest dup\xc4\x83 r\xc4\x83zboi. A repornit afacerea de la zero \xc8\x99i a reu\xc8\x99it s\xc4\x83 construiasc\xc4\x83 o nou\xc4\x83 fabric\xc4\x83 \xc3\xaen 1953 \xc3\xaen ora\xc8\x99ul Ulm, unde se afl\xc4\x83 cea mai mare a produc\xc8\x9biei de ast\xc4\x83zi a companiei._NEWLINE_Dup\xc4\x83 1950, Fritz Walther a readus \xc3\xaen produc\xc8\x9bie modelele celebre ale companiei PP, PPK \xc8\x99i P38, ultimul sub denumirea de P1 intr\xc3\xa2nd \xc3\xaen dotarea For\xc8\x9belor Armate Federale Germane. Noi modele au fost concepute: TP, TPH, PP-Super, P5, \xc8\x99i \xc3\xaen cele din urm\xc4\x83 P88. S-a \xc3\xaenregistrat, de asemenea, un progres \xc8\x99i la armele lungi, de v\xc3\xa2n\xc4\x83toare \xc8\x99i pu\xc8\x99ti sportive de toate tipurile. Pentru autorit\xc4\x83\xc8\x9bile publice, compania Walher a proiectat \xc8\x99i a produs dou\xc4\x83 versiuni ale unui pistol-mitralier\xc4\x83 WA2000. C\xc3\xa2nd Fritz Walther a murit \xc3\xaen decembrie 1966, fiul s\xc4\x83u, Karl-Heinz a preluat conducerea. El s-a concentrat asupra sectorului sportiv \xc8\x99i a introdus noi tehnologii._NEWLINE_Dup\xc4\x83 ce \xc8\x99i-a celebrat centenarul ca afacere de familie, Walther a intrat \xc3\xaen noua er\xc4\x83 a globaliz\xc4\x83rii fuzion\xc3\xa2nd cu Umarex \xc3\xaen 1993. Dezvoltarea companiei a continuat, at\xc3\xa2t pe planul armelor sportive \xc8\x99i de tir, Walther reu\xc8\x99ind s\xc4\x83 se impun\xc4\x83 ca cea mai bun\xc4\x83 arm\xc4\x83 la Jocurile Olimpice de la Atlanta din 1996, c\xc3\xa2t \xc8\x99i \xc3\xaen planul armelor pentru poli\xc8\x9bie \xc8\x99i ap\xc4\x83rare precum modelul P99, unul foarte apreciat de clien\xc8\x9bi. \xc3\x8en 1999, Carl Walther GmbH din Germania a \xc3\xaencheiat un protocol cu Smith & Wesson din Springfield, Massachusetts pentru distribuirea produselor Walther \xc3\xaen Statele Unite ale Americii.\n_START_SECTION_\nProduse\n_START_PARAGRAPH_\nWalther produce sau doar comercializeaz\xc4\x83 \xc3\xaen anumite \xc8\x9b\xc4\x83ri \xc8\x99i alte m\xc4\x83rci celebre, precum: COLT, H\xc3\x84MMERLI, HENCKELER & KOCK, IWI, R\xc3\x96HM.\n_START_SECTION_\nCu\xc8\x9bite\n_START_PARAGRAPH_\nWalther produce o gam\xc4\x83 larg\xc4\x83 de baionete \xc8\x99i cu\xc8\x9bite de lupt\xc4\x83.'